**Likumprojekta „Par 2004.gada Starptautisko konvenciju par kuģu balasta ūdens un nosēdumu kontroli un pārvaldību” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
|  1. | Pamatojums | 1982.gada ANO Jūras tiesību konvencijas 196.panta 1.punkts; Baltijas jūras vides aizsardzības komisijas (turpmāk – HELCOM) 2007.gada 15.novembra Baltijas jūras rīcības plāna sadaļa “Baltijas jūras videi draudzīgas jūrlietas” un plānam pievienotais Ceļvedis, lai ratificētu un saskaņoti īstenotu 2004.gada Starptautisko konvenciju par kuģu balasta ūdens un nosēdumu kontroli un pārvaldību; HELCOM 2016.gada 15.decembra Reģionālais Baltijas jūras plāns harmonizētai 2004.gada Starptautiskās konvencijas par kuģu balasta ūdens un nosēdumu kontroli un pārvaldību ratifikācijai un īstenošanai; plāns “Pasākumu programma laba jūras vides stāvokļa panākšanai 2016.-2020.gadā” (apstiprināts ar Ministru kabineta 2016.gada 13.jūlija rīkojumu Nr.393). |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Kuģa balasta ūdens ir svarīgs komponents drošai un efektīvai kuģa darbībai. Tajā pašā laikā kuģa balasta ūdens var radīt būtiskas ekoloģiskas, ekonomikas un cilvēka veselības problēmas, pārvadājot lielu skaitu dažādu svešzemju organismu. Bieži vien šie svešzemju organismi pārnēsā līdz šim nezināmus parazītus, satur cilvēka veselībai bīstamus toksīnus, kā arī, iedzīvojoties jaunajā vidē, kļūst invazīvi, respektīvi, izspiež vietējās sugas no to dabiskās telpas, kā rezultātā samazinās bioloģiskā daudzveidība. Risinot šo problēmu, 2004.gada 13.februārī starptautiska konference, kas notika pēc Starptautiskās Jūrniecības organizācijas (turpmāk – IMO) iniciatīvas un kurā piedalījās 74 valstu, tai skaitā Latvijas, pārstāvji, pieņēma Starptautisko konvenciju par kuģu balasta ūdens un nosēdumu kontroli un pārvaldību (turpmāk – Konvencija). Ar kuģu balasta ūdeņiem pārvadāto kaitīgo ūdens organismu un patogēno mikroorganismu problēma ir aktuāla gan pasaulē kopumā, gan specifiski Baltijas jūras reģionam. HELCOM dokumentos ir uzvērts, ka atšķirīgā Baltijas jūras ekosistēma un intensīvā kuģu satiksme veicina svešzemju sugu ienākšanu reģionā.[[1]](#footnote-1) Šobrīd Baltijas jūrā ir zināmas vairāk kā 130 svešzemju sugas.[[2]](#footnote-2) 2007.gada 15.novembrī HELCOM pieņēma Baltijas jūras rīcības plānu, ar kuru Latvija apņēmās līdz 2010.gadam, bet ne vēlāk kā līdz 2013.gadam, ratificēt Konvenciju. Tika uzsākts darbs pie ratifikācijas likumprojekta, bet kompetento iestāžu un industrijas pārstāvju diskusiju rezultātā tika pieņemts lēmums tālāku darbu pie likumprojekta atlikt uz vēlāku laiku. Šāds lēmums tika pieņemts, ņemot vērā, ka uz to brīdi vēl bija daudz ar Konvencijas ieviešanu saistītu neskaidrību, tai skaitā IMO vēl nebija izstrādājusi visas Konvencijas ieviešanai nepieciešamās vadlīnijas, kā arī nebija paredzams, kad izpildīsies Konvencijas spēkā stāšanās nosacījumi, un attiecīgi nebija zināms, kad Konvencija stāsies spēkā.  2016.gada 8.septembrī kļuva zināms, ka Konvencija stāsies spēkā 2017.gada 8.septembrī. 2016.gada 15.decembrī HELCOM Delegācijas vadītāju sanāksme apstiprināja Reģionālo Baltijas jūras plānu harmonizētai 2004.gada Starptautiskās konvencijas par kuģu balasta ūdens un nosēdumu kontroli un pārvaldību ratifikācijai un īstenošanai. Šajā plānā tās nedaudzās Baltijas jūras valstis, kuras vēl nav ratificējušas Konvenciju, t.i. Igaunija, Latvija, Lietuva un Polija, tiek īpaši aicinātas to pēc iespējas ātrāk izdarīt, lai tādējādi attiecīgajā jautājumā tiktu nodrošināts vienots režīms visā Baltijas jūrā. 2017.gada 12.aprīlī jautājums par Konvencijas ieviešanu tika izskatīts Latvijas Ostu, tranzīta un loģistikas padomē. Pēc iepazīšanās ar valsts akciju sabiedrības “Latvijas Jūras administrācija” (turpmāk – Latvijas Jūras administrācija) sagatavoto informatīvo ziņojumu, kurā tika izvērtētas saistības, kas izriet no Konvencijas ratifikācijas, kā arī atšķirības un riski, ja Latvija ratificē vai neratificē Konvenciju, padome pieņēma lēmumu aicināt Satiksmes ministriju sadarbībā ar Latvijas Jūras administrāciju un Vides aizsardzības un reģionālās attīstības ministriju (turpmāk – VARAM) uzsākt Konvencijas ratifikācijas likumprojekta izstrādi un virzību.  Latvijā pašlaik ir spēkā šādi normatīvie akti, kas netiešā veidā regulē kuģu balasta ūdens un nosēdumu kontroli un pārvaldību:* Jūras vides aizsardzības un pārvaldības likums, īpaši šī likuma III nodaļa “Jūras stratēģijas izstrādes un īstenošanas vispārīgie noteikumi” un IV nodaļa “Pasākumu programma laba jūras vides stāvokļa panākšanai”;
* Ministru kabineta 2010.gada 23.novembra noteikumi Nr.1071 “Prasības jūras vides stāvokļa novērtējumam, laba jūras vides stāvokļa noteikšanai un jūras vides mērķu izstrādei”, īpaši šo noteikumu 1.pielikuma 1.tabulas 3.7.apakšpunkts, 2.tabulas 8.2.apakšpunkts un 2.pielikuma 2.punkts;
* plāns “Pasākumu programma laba jūras vides stāvokļa panākšanai 2016.-2020.gadā” (apstiprināts ar Ministru kabineta 2016.gada 13.jūlija rīkojumu Nr.393), īpaši šī plāna: 2.3.apakšpunkts, kurš kā vienu no jūras vides mērķa “Antropogēnās aktivitātes nav negatīvi ietekmējušas jūras biotopus un sugas” (JVM1) jūras vides stāvokli raksturojošajiem kvalitatīvajiem raksturlielumiem nosaka “Svešās sugas” (D2); 3.3.apakšpunkts, kurā secināts, ka no visiem analizētajiem raksturlielumiem lielākais risks nesasniegt labu jūras vides stāvokli, cita starpā, pastāv attiecībā uz D2; un 3.pielikums, kurā identificēti nepieciešamie papildus pasākumi attiecībā uz D2.

Normatīvo aktu, kas tiešā veidā regulētu kuģu balasta ūdens un nosēdumu kontroli un pārvaldību, un tādējādi veicinātu augstāk minētā JVM1 sasniegšanu, Latvijā pašlaik nav. Tas potenciāli var radīt visas jau iepriekš minētās negatīvās sekas – apdraudējumu bioloģiskajai daudzveidībai, ekonomiskus zaudējumus, cilvēku veselības apdraudējumu u.tml. Turklāt, ja Latvija neratificēs Konvenciju, tā neizpildīs saistības, ko ir uzņēmusies ar HELCOM Baltijas jūras rīcības plānu, un tādējādi netiks nodrošināta saskaņota kuģu balasta ūdens kontrole un pārvaldība Baltijas jūrā. Regulārā satiksmē starp Latvijas ostām un citu Baltijas jūras valstu ostām iesaistītie kuģi nebaudīs no Konvencijas izrietošās privilēģijas, proti, nevarēs saņemt atbrīvojumus no noteiktām Konvencijas prasībām. Atbrīvojumus no noteiktām Konvencijas prasībām nevarēs saņemt arī Latvijas kuģi, kas darbojas tikai citu valstu jurisdikcijā esošajos ūdeņos. Lai novērstu šīs potenciālās negatīvās sekas, ir nepieciešams ratificēt Konvenciju un ieviest Konvencijas prasības.  Likumprojekta mērķis attiecīgi ir, pirmkārt, ratificēt Konvenciju, otrkārt, noteikt par Konvencijas saistību izpildi atbildīgās institūcijas un to kompetences sadalījumu.  |
|  3. | Projekta izstrādē iesaistītās institūcijas | Likumprojektu izstrādājusi Satiksmes ministrija un Latvijas Jūras administrācija, sadarbībā ar VARAM, Valsts vides dienestu un Latvijas Hidroekoloģijas institūtu (turpmāk – LHEI). |
|  4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas kuģu īpašnieki; ārvalstu kuģu, kuri ienāk Latvijas ostās vai darbojas Latvijas jurisdikcijā esošajos ūdeņos, īpašnieki; jūrnieki, kuri strādā uz attiecīgajiem kuģiem; ostas un ostu termināli, kur notiek balasta tilpņu tīrīšana vai labošana; institūcijas, kuras veiks ar Konvencijas īstenošanu saistītas valsts pārvaldes funkcijas; zinātniski pētnieciskās institūcijas. |
|  2. | Tiesiskā regulējuma ietekme uz tautsaimniecību un administratīvo slogu |  Konvencijas ieviešanas aptuvens sociālekonomiskais novērtējums ir ietverts plāna “Pasākumu programma laba jūras vides stāvokļa panākšanai 2016.-2020.gadā” ietvaros LHEI un SIA “AKTiiVS” īstenotā projekta “Sociālekonomiskais novērtējums papildus pasākumiem laba jūras vides stāvokļa panākšanai” noslēguma atskaites 2.1.apakšnodaļā.[[3]](#footnote-3) Līdz ar projekta tiesisko regulējumu administratīvais slogs palielināsies:* ārvalstu kuģu, kuri ienāk Latvijas ostās, īpašniekiem un uz šiem kuģiem strādājošajiem jūrniekiem – ostas valsts kontroles ietvaros papildus citu prasību ievērošanai tiks kontrolēta arī Konvencijas prasību ievērošana (Konvencijas 9. un 10. pants);
* tām ostām un ostu termināliem, kur notiek balasta tilpņu tīrīšana vai labošana – jauns pienākums saskaņā ar Konvencijas 5.pantu (pienākums nodrošināt atbilstošas iekārtas nosēdumu pieņemšanai);
* institūcijām, kuras veiks ar Konvencijas īstenošanu saistītas valsts pārvaldes funkcijas (Satiksmes ministrija, VARAM, Izglītības un zinātnes ministrija, Latvijas Jūras administrācija, Valsts vides dienests, LHEI un Nacionālo bruņoto spēku Jūras spēku Krasta apsardzes dienests) – jauni pienākumi saskaņā ar likumprojekta 2.-14. pantu.
* tiesību subjektiem, kuru valdījumā ir Konvencijas 3.panta 2.punkta e) apakšpunktā minētie kuģi – jauns pienākums nodrošināt, lai attiecīgie kuģi, ciktāl tas vajadzīgs un iespējams, darbotos saskaņā ar Konvenciju.
 |
|  3. | Administratīvo izmaksu monetārs novērtējums | Projekta radītās administratīvās izmaksas nepārsniegs Ministru kabineta 2009.gada 15.decembra instrukcijas Nr.19 “Tiesību akta projekta sākotnējās ietekmes izvērtēšanas kārtība” 25.punktā noteiktos limitus.  |
|  4. | Cita informācija |  Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2017.gads** | Turpmākie trīs gadi (*euro*) |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar 2017. gadu | izmaiņas, salīdzinot ar 2017. gadu | izmaiņas, salīdzinot ar 2017.gadu |
| 1 | 2 | 3 | 4 | 5 | 6 |

|  |  |  |  |  |  |
| --- | --- | --- | --- | --- | --- |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 69 350 |
| 2.1. valsts pamatbudžets | 0 | 0 | 0 | 0 | 69 350 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | -69 350 |
| 3.1. valsts pamatbudžets | 0 | 0 | 0 | 0 | -69 350 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 |  0 |
| 5.3. pašvaldību budžets | 0 | 0 | 0 |  0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Ievērojot 2017.gada 7.jūlija IMO rezolūciju MEPC.287(71) “BWM konvencijas ieviešana”, saskaņā ar kuru balasta ūdeņu paraugu ņemšana un analizēšana varētu kļūt aktuālāka ar 2020.gadu, VARAM, sākot no 2020.gada, ir nepieciešams papildu finansējums Konvencijā noteiktā balasta ūdens pārvaldības ietekmes monitoringa veikšanai Latvijas jūras ūdeņos, kā arī paraugu ņemšanai un analīžu veikšanai kuģu kontroles ietvaros 69 350 *euro* gadā, lai nodrošinātu finansējumu. LHEI kā kompetentajai institūcijai par jūras monitoringa un novērtējuma veikšanu saskaņā ar normatīvajiem aktiem par jūras vides aizsardzību un pārvaldību, tai skaitā: 6.2.1. Personāla izmaksas (algas un darba devēja valsts sociālās obligātās apdrošināšanas iemaksas) kopā 52 200 *euro*, tai skaitā:* balasta ūdens pārvaldības ietekmes monitoringa plāna izstrāde un ieviešana (vadošais pētnieks, 1 mēnesis) – 2 240 *euro*;
* paraugu analīze laboratorijā no ostu akvatorijām un jūrā – ķīmijas un bioloģijas paraugu analīzes tikai no lielajām ostām (12 asistenta mēneši 1 500 *euro*/mēn.; papildus izmaksas jūras ūdeņu paraugu ņemšanai un analīzēm) – 18 000 *euro*;
* datu apstrāde, interpretācija, novērtējuma ziņojums (vadošais pētnieks: 3 mēneši, 2 240 *euro*/mēn., 2 asistenti: 2 mēneši, 1 500 *euro*/mēn.) – 12 720 *euro*;
* riska novērtējuma izstrādāšana, pamatojoties uz ievāktajiem datiem un starpvalstu datubāzēm, atzinuma par vides risku sagatavošana atbrīvojumu piešķiršanai – 12 720 *euro*;
* šobrīd neidentificēta kuģu balasta ūdeņu paraugu (t.sk. kuģu kontroles ietvaros) ievākšana, analīze, rezultātu ziņošana, u.c. – 6 520 *euro*.

6.2.2. Monitoringa un analīžu nodrošināšanai nepieciešamie izdevumi kopā 13 000 *euro*, tai skaitā: * monitoringa aprīkojuma uzturēšana un iegāde (planktona tīkls, batometrs, murdiņi, auklas, paraugu fiksējamie materiāli u.c., degviela) – 2 000 *euro*;
* laboratorijas aparatūras uzturēšana un apkope (ķīmijas paraugu analīžu iekārtas, mikroskopu apkope, segstikliņi, Petri plates, pipetes u.c.) – 1 000 *euro*;
* datu bāzu uzturēšanas izdevumi (1 000 *euro*) un aparatūras iegāde ūdens paraugu analizēšanai no kuģiem (operatīvās identificēšanas metodes saskaņā ar vadlīnijām) 6 000 *euro* (šobrīd šādas aparatūras iegādes cena svārstās robežās no 5 000 līdz 15 000 *euro*);
* citu pakalpojumu izmaksas: citu peldlīdzekļu izmantošana ostās, tādu analīžu veikšana, ko neveic LHEI pats – 3 000 *euro*;
* personāla apmācība paraugu analīzē (taksonomijas un sugu identifikācijas kursi, paraugu un metodiku salīdzināšana (interkalibrēšana) ar ārvalstu ekspertiem) – 1 000 *euro*.

6.2.3. Komandējumu izmaksas kopā 3 150 *euro*, tai skaitā:* vietējo komandējumu izmaksas un izdevumi paraugu ievākšanai ostās: atsevišķas metodes prasa veikt novērojumus 24 - 48 stundas, tāpēc aprēķins veikts par 3 dienām ar nakšņošanu (1 osta x 3 dienas x 3 cilvēki, vidēji 50 *euro*/cilv.; paraugu ievākšana ostās 2 reizes gadā) – 900 *euro*;
* ārvalstu komandējumi ar Konvencijas ieviešanu saistītajos jautājumos (apmācību semināri, reģionālā un starpreģionālā koordinācija Konvencijas noteikumu un IMO vadlīniju piemērošanai u.c.) (3 komandējumi, katrs aptuveni 750 *euro*) – 2 250 *euro*.
 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija |  VARAM budžetā šobrīd nav iespējams atrast papildu finansējumu likumprojektā VARAM (LHEI) doto uzdevumu izpildei. Spēkā esošās jūras vides monitoringa programmas ietvaros (kas tiek īstenots uz atsevišķu pārvaldes uzdevumu deleģējuma līguma starp VARAM un LHEI pamata) ne balasta ūdens pārvaldības ietekmes monitoringu Latvijas jurisdikcijā esošajos jūras ūdeņos (piemēram, svešo sugu monitoringa programmu ostās), ne papildus balasta ūdens paraugu ņemšanu un analīžu veikšanu (piemēram, kuģu kontroles ietvaros) atbilstoši Konvencijai šobrīd pilnā apjomā realizēt nav iespējams.  Jautājums par papildu valsts budžeta līdzekļu piešķiršanu VARAM 2020.gadā un turpmākajos gados likumprojektā paredzēto uzdevumu veikšanas nodrošināšanai skatāms Ministru kabinetā likumprojekta “Par valsts budžetu 2020.gadam” un likumprojekta “Par vidējā termiņa budžeta ietvaru 2020., 2021. un 2022. gadam” sagatavošanas procesā kopā ar visu ministriju un citu centrālo valsts iestāžu prioritāro pasākumu pieprasījumiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Saistībā ar likumprojektu jāizdara grozījumi šādos tiesību aktos:* Jūrlietu pārvaldes un jūras drošības likumā:

- nepieciešams precizēt tiesību normas, kas regulē Latvijas Jūras administrācijas un Valsts vides dienesta kompetenci;- nepieciešams likuma 11.pantu papildināt ar atsauci uz Konvenciju;- nepieciešams noteikt pienākumu ostām un ostu termināliem, kur notiek balasta tilpņu tīrīšana un labošana, nodrošināt IMO vadlīnijām atbilstošas iekārtas nosēdumu pieņemšanai;* Ministru kabineta 2011.gada 7.jūnija noteikumos Nr.439 “Noteikumi par kuģu karoga valsts uzraudzības īstenošanu” – nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību;
* Ministru kabineta 2010.gada 21.decembra noteikumos Nr.1164 “Ostas valsts kontroles kārtība” – nepieciešams ostas valsts kontroles mehānismā iekļaut Konvencijā noteikto pienākumu izpildes kontroli;
* Ministru kabineta 2010.gada 21.decembra noteikumos Nr.1171 “Noteikumi par Latvijas ūdeņu izmantošanas kārtību un kuģošanas režīmu tajos” – nepieciešams noteikt, kādā veidā jūrniekiem tiks izplatīti brīdinājumi par balasta ūdens uzņemšanu;
* Ministru kabineta 2010.gada 30.novembra noteikumos Nr.1082 “Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai” vai Ministru kabineta 2002.gada 8.oktobra noteikumos Nr.455 “Kuģu radīto atkritumu un piesārņoto ūdeņu pieņemšanas kārtība un kuģu radīto atkritumu apsaimniekošanas plānu izstrādes kārtība” – nepieciešams noteikt kārtību, kā tiks kontrolēta iekārtu nosēdumu pieņemšanai atbilstība prasībām.
 |
| 2. | Atbildīgā institūcija | VARAM – par tiesību aktu projektiem, kas saistīti ar iekārtām nosēdumu pieņemšanai. Satiksmes ministrija – par pārējiem tiesību aktu projektiem. |

|  |  |  |
| --- | --- | --- |
| 3. | Cita informācija | Administratīvo atbildību par Konvencijā paredzēto pienākumu nepildīšanu plānots nostiprināt nozaru administratīvo pārkāpumu kodifikācijas ietvaros (atbalstīta ar Ministru kabineta 2013.gada 4.februāra rīkojumu Nr.38 “Par Administratīvo sodu sistēmas attīstības koncepciju”), tas ir vienlaikus ar citu jūrlietu jomas administratīvo pārkāpumu kodifikāciju. Ņemot vērā, ka attiecīgā kodifikācija ir jāveic īpašā kārtībā, atbilstoši jau iepriekš dotiem uzdevumiem (Ministru kabineta 2014.gada 22.aprīļa sēdes protokola Nr.24 26.§ „Informatīvais ziņojums „Nozaru administratīvo pārkāpumu kodifikācijas ieviešanas sistēma”” un Ministru kabineta 2016.gada 13.decembra sēdes protokola Nr.68 67.§ „Informatīvais ziņojums „Nozaru administratīvo pārkāpumu kodifikācijas ieviešanas sistēmas īstenošana””), protokollēmuma projekta 6.punkts ar administratīvo atbildību saistītus grozījumus neaptver. Tas aptver tikai šīs anotācijas sadaļas 1.punktā minētos, ar administratīvo atbildību nesaistītos grozījumus. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Ar likumprojektu Latvijas Republika uzņemas Konvencijā noteiktās saistības. Saskaņā ar 2007.gada 15.novembrī pieņemto HELCOM Baltijas jūras rīcības plānu Latvija apņēmās Konvenciju ratificēt līdz 2010.gadam, bet ne vēlāk kā līdz 2013.gadam. Saskaņā ar 2016.gada 15.decembrī pieņemto HELCOM Reģionālo Baltijas jūras plānu harmonizētai 2004.gada Starptautiskās konvencijas par kuģu balasta ūdens un nosēdumu kontroli un pārvaldību ratifikācijai un īstenošanai Latvija tiek aicināta Konvenciju ratificēt un ieviest pēc iespējas ātrāk. Līdz ar to likumprojektu nepieciešams pieņemt pēc iespējas ātrāk. |
| 3. | Cita informācija | Nav.  |

|  |
| --- |
| **1.tabula** **Tiesību akta projekta atbilstība ES tiesību aktiem**  |
| Projekts šo jomu neskar. |

|  |
| --- |
| **2.tabula****Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.****Pasākumi šo saistību izpildei** |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 2004.gada Starptautiskā konvencija par kuģu balasta ūdens un nosēdumu kontroli un pārvaldību |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai norāda dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.Ja attiecīgās starptautiskās saistības tiek izpildītas daļēji, sniedz attiecīgu skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.Norāda institūciju, kas ir atbildīga par šo saistību izpildi pilnībā |
| *3.panta 2.punkta b) apakšpunkts:*netiešā veidā izteikts pienākums vērtēt, vai Konvencijas prasības ir attiecināmas uz Latvijas kuģiem, kas darbojas tikai Latvijas jurisdikcijā esošajos ūdeņos.  | 15.pants | Saistības tiek izpildītas pilnībā.Uz doto brīdi secināms, ka Konvencijas prasības nav attiecināmas uz kuģiem, kas darbojas tikai Latvijas jurisdikcijā esošajos ūdeņos. Arī varbūtība, ka šāda attiecināšana būs nepieciešama nākotnē ir ļoti maza. Attiecīgā nepieciešamība tiks vērtēta jūras stratēģijas ietvaros.  |
| *3.panta 2.punkta c) apakšpunkts:*- netiešā veidā izteikts pienākums vērtēt, vai Konvencijas prasības ir piemērojamas ārvalstu kuģiem, kas darbojas tikai Latvijas jurisdikcijā esošajos ūdeņos, attiecīgi piešķirot vai nepiešķirot izņēmumu;- tiešā veidā izteikts pienākums par izņēmuma nepiešķiršanu informēt attiecīgā kuģa Administrāciju. | 15.pants | Saistības tiek izpildītas pilnībā.Uz doto brīdi secināms, ka Konvencijas prasības nav attiecināmas uz kuģiem, kas darbojas tikai Latvijas jurisdikcijā esošajos ūdeņos.Arī varbūtība, ka šāda attiecināšana būs nepieciešama nākotnē ir ļoti maza. Attiecīgā nepieciešamība tiks vērtēta jūras stratēģijas ietvaros. |
| *3.panta 2.punkta e) apakšpunkts:*pienākums nodrošināt, lai karakuģi un citi valsts dienesta kuģi, ciktāl tas vajadzīgs un iespējams, darbotos saskaņā ar Konvenciju. | 13.pants | Saistības tiek izpildītas pilnībā. |

|  |  |  |
| --- | --- | --- |
| *4.panta 1.punkts:*pienākums pieprasīt, lai kuģi, kuriem ir piemērojama Konvencija, atbilstu Konvencijā noteiktajām prasībām.  | 2.pants | Saistības tiek izpildītas pilnībā.Atbilstošs pieprasījums izrietēs no attiecīgo jautājumu regulējošo normatīvo aktu kopuma. |
| *4.panta 2.punkts:*pienākums izveidot valsts politiku, stratēģiju vai programmas, kas veicina Konvencijas mērķu sasniegšanu.  | 14.pants | Saistības tiek izpildītas pilnībā. |
| *5.panta 1.punkts:*pienākums nodrošināt, lai ostas un termināli, kur notiek balasta tilpņu tīrīšana vai labošana, būtu nodrošināti ar atbilstošām iekārtām nosēdumu pieņemšanai, ņemot vērā IMO izstrādātās vadlīnijas. | 6.pants | Saistības tiek izpildītas daļēji. Pilnīgai saistību izpildei nepieciešams noteikt pienākumu ostām un termināliem, kur notiek balasta tilpņu tīrīšana un labošana, nodrošināt IMO vadlīnijām atbilstošas iekārtas nosēdumu pieņemšanai. Nepieciešams noteikt arī kārtību, kā tiks kontrolēta attiecīgo iekārtu atbilstība prasībām. |
| *5.panta 2.punkts:*pienākums ziņot IMO par visiem gadījumiem, kad iekārtas nosēdumu pieņemšanai varētu būt prasībām neatbilstošas. | 11.pants | Saistības tiek izpildītas pilnībā.Ziņošana IMO tiks veikta, ievadot attiecīgo informāciju Globālajā integrētajā kuģošanas informācijas sistēmā (turpmāk – GISIS) |
| *6.panta 1.punkta a) apakšpunkts:*vispārēja apņemšanās veicināt ar balasta ūdens pārvaldību saistītu zinātnisko un tehnisko izpēti. | 9.pants | Saistības tiek izpildītas pilnībā.Attiecīgās izpētes veicināšanu iespējams nodrošināt dažādos veidos: aicinot zinātniekus un studentus veikt atbilstošus pētījumus, sniedzot atzinumus par jautājuma aktualitāti, sniedzot atbalsta vēstules noteiktu pētījumu veikšanai, nodrošinot finansiālu atbalstu šādiem pētījumiem, aicinot potenciāli ieinteresētus komersantus atbalstīt šādus pētījumus u.tml. |
| *6.panta 1.punkta b) apakšpunkts:*vispārēja apņemšanās veikt balasta ūdens pārvaldības ietekmes monitoringu Latvijas jurisdikcijā esošajos ūdeņos.  | 14.pants | Saistības tiek izpildītas daļēji.Pilnīga saistību izpilde atkarīga no finansējuma pieejamības (skat. anotācijas III sadaļu) |

|  |  |  |
| --- | --- | --- |
| *6.panta 2.punkta a) apakšpunkts:* vispārēja apņemšanāsveicināt ar balasta ūdens pārvaldību saistītās izpētes rezultātu pieejamību citām Konvencijas Dalībvalstīm. | 9.pants | Saistības tiek izpildītas pilnībā. |
| *6.panta 2.punkta b) apakšpunkts:*vispārēja apņemšanāsveicināt balasta ūdens pārvaldības ietekmes monitoringa rezultātu pieejamību citām Konvencijas Dalībvalstīm. | 14.pants | Saistības tiek izpildītas pilnībā. |
| *7.panta 1.punkts:*pienākums nodrošināt, lai Latvijas kuģi tiktu pārbaudīti un sertificēti saskaņā ar Konvencijas prasībām. | 10.pants | Saistības tiek izpildītas daļēji. Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
| *7.panta 2.punkts:*ja Latvija nosaka papildus pasākumus saskaņā ar Konvencijas 2.panta 3.punktu, pienākums:- neprasīt, lai kāda cita valsts veic ar šo pasākumu īstenošanu saistītu apskati un sertificēšanu;- nodrošināt, lai šo pasākumu dēļ, kuģi netiek nepamatoti aizkavēti.  | 10.pants | Saistības tiek izpildītas pilnībā. |
| *8.panta 1.punkts:*- pienākums paredzēt sodu Latvijas kuģiem par Konvencijas prasību pārkāpšanu;- ja ir saņemta informācija par attiecīgu pārkāpumu, pienākums izmeklēt jautājumu un par izmeklēšanas rezultātiem ziņot valstij, kas sniedza informāciju par pārkāpumu, kā arī IMO.  | 11. pants | Saistības tiek izpildītas daļēji.Pilnīgai saistību izpildei nepieciešams:- administratīvās atbildības sistēmā iekļaut atbildību par Konvencijā paredzēto pienākumu nepildīšanu, ciktāl šī atbildība nav jau aptverta ar spēkā esošo regulējumu;- kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību.  |
| *8.panta 2.punkts:*- pienākums paredzēt sodu par Konvencijas prasību pārkāpšanu Latvijas jurisdikcijā esošajā teritorijā;- pienākums vai nu izmeklēt attiecīgo lietu, vai informāciju par attiecīgo pārkāpumu nodot iesaistītā kuģa karoga valstij.  | 6. un 11. pants | Saistības tiek izpildītas daļēji.Pilnīgai saistību izpildei nepieciešams:- administratīvās atbildības sistēmā iekļaut atbildību par Konvencijā paredzēto pienākumu nepildīšanu, ciktāl šī atbildība nav jau aptverta ar spēkā esošo regulējumu;- ostas valsts kontroles mehānismā iekļaut Konvencijā noteikto pienākumu izpildes kontroli; - noteikt kārtību, kā tiks kontrolēta iekārtu nosēdumu pieņemšanai atbilstība prasībām. |
| *9.pants:*netiešā veidā izteikts pienākums veikt kuģu ostas valsts kontroli:- pārbaudot derīga sertifikāta esamību;- pārbaudot balasta ūdens reģistrācijas žurnālu;- ņemot un analizējot kuģa balasta ūdens paraugus;- veicot detalizētu inspekciju;- aizliedzot balasta ūdens izgāšanu. | 8., 10. un 11. pants | Saistības tiek izpildītas daļēji.Pilnīgai saistību izpildei nepieciešams ostas valsts kontroles mehānismā iekļaut Konvencijā noteikto pienākumu izpildes kontroli.Pilnīga saistību izpilde attiecībā uz kuģa balasta ūdens paraugu ņemšanu un analīzi atkarīga arī no finansējuma pieejamības (skat. anotācijas III sadaļu).Paredzams, ka piemērot paplašinātas kontroles pasākumus, proti, kuģa balasta ūdens paraugu ņemšanu un analīzi, detalizētu inspekciju un balasta ūdens izgāšanas aizliegšanu praksē vajadzēs ļoti retos gadījumos. |
| *10.panta 2.punkts:*netiešā veidā izteikts pienākums kuģa karoga valsts uzraudzības un ostas valsts kontroles ietvaros, nepieciešamības gadījumā, kuģi brīdināt, aizturēt vai izraidīt, kā arī, neskatoties uz konstatētajiem pārkāpumiem, tomēr atļaut kuģim atstāt ostu ar mērķi izgāzt balasta ūdeni vai ar mērķi doties uz tuvāko remonta rūpnīcu.  | 11.pants |  Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību un ostas valsts kontroles mehānismā iekļaut Konvencijā noteikto pienākumu izpildes kontroli.  |
| *10.panta 3.punkts:*pienākums aizliegt balasta ūdens izgāšanu, ja saskaņā ar Konvencijas 9.pantu ņemtā balasta ūdens parauga analīžu rezultāti ir negatīvi.  | 11.pants |  Saistības tiek izpildītas daļēji.Pilnīgai saistību izpildei nepieciešams ostas valsts kontroles mehānismā iekļaut Konvencijā noteikto pienākumu izpildes kontroli.  |
| *10.panta 4.punkts:*- netieši izteikts pienākums ostas valsts kontroles ietvaros pārbaudīt kuģi, ja no kādas Konvencijas Dalībvalsts ir saņemts atbilstošs izmeklēšanas pieprasījums;- pienākums informāciju par attiecīgās izmeklēšanas rezultātiem nosūtīt Konvencijas Dalībvalstij, kas to pieprasīja, un attiecīgā kuģa karoga valsts kompetentajai iestādei.  | 11.pants |  Saistības tiek izpildītas daļēji.Pilnīgai saistību izpildei nepieciešams ostas valsts kontroles mehānismā iekļaut Konvencijā noteikto pienākumu izpildes kontroli.  |
| *11.pants:*pienākums par noteiktiem kuģa karoga valsts uzraudzības vai ostas valsts kontroles ietvaros veiktiem pasākumiem, konstatētajiem pārkāpumiem un pieņemtajiem lēmumiem informēt attiecīgi kuģi, kuģa karoga valsts kompetento iestādi vai konsulāro/diplomātisko pārstāvi, atzīto organizāciju un nākamās piestāšanas ostas kompetento iestādi.  | 10.pants |  Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību un ostas valsts kontroles mehānismā iekļaut Konvencijā noteikto pienākumu izpildes kontroli.  |
| *12.panta 2.punkts:*netieši izteikts pienākums nodrošināt, ka nepamatotas aizkavēšanas gadījumā kuģis var saņemt atbilstošu kompensāciju. | 2.pants |  Saistības tiek izpildītas pilnībā.Iespēja saņemt atbilstošu kompensāciju ir jau nodrošināta. Atbilstošas tiesības ir nostiprinātas Administratīvā procesa likuma 8.nodaļā.  |
| *14.panta 1.punkts:*pienākums paziņot IMO un attiecīgā gadījumā darīt pieejamu citām Konvencijas Dalībvalstīm noteiktu ar Konvencijas ieviešanu saistītu informāciju. | 3. un 11. pants | Saistības tiek izpildītas pilnībā.14.panta 1.punkta b) apakšpunktā minētā informācija IMO tiks ziņota, ievadot attiecīgo informāciju GISIS. |
| *Pielikuma A-4. noteikums:*- netiešā veidā izteikts pienākums, izpildoties noteiktiem kritērijiem, kuģiem piešķirt atbrīvojumu no noteiktām Konvencijas prasībām;- netiešā veidā izteikts pienākums par piešķirtajiem atbrīvojumiem paziņot IMO;- pienākums atbrīvojuma piešķiršanas procesā apspriesties ar citām potenciāli ieinteresētajām valstīm.  | 8., 10. un 11. pants | Saistības tiek izpildītas daļēji.Pilnīgai saistību izpildei nepieciešams noteikt kārtību, kādā tiks piešķirti attiecīgie atbrīvojumi.Pilnīga saistību izpilde atkarīga arī no finansējuma pieejamības (skat. anotācijas III sadaļu).Par kuģiem piešķirtajiem atbrīvojumiem IMO tiks ziņots, ievadot attiecīgo informāciju GISIS. |

|  |  |  |
| --- | --- | --- |
| *Pielikuma A-5. noteikums:*pienākums noteikt Konvencijas pielikumam līdzvērtīgās prasības noteiktiem kuģu tipiem. | 4.pants | Saistības tiek izpildītas daļēji.Pilnīgai saistību izpildei nepieciešams noteikt attiecīgās līdzvērtīgās prasības. |
| *Pielikuma B-1. noteikums:*pienākums apstiprināt balasta ūdens pārvaldības plānu.  | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
| *Pielikuma B-2. noteikuma 6.punkts:*pienākums balasta ūdens reģistrācijas žurnāla pārbaudi un apstiprinātas kopijas ņemšanu izdarīt iespējami ātri, neizraisot kuģa nepamatotu aizkavēšanu.  | 10.pants | Saistības tiek izpildītas pilnībā.Atbilstošs pienākums faktiski jau ir noteikts Ministru kabineta 2010.gada 21.decembra noteikumu Nr.1164 “Ostas valsts kontroles kārtība” 74.punktā. |
| *Pielikuma B-4. noteikuma 2.punkts:*netiešā veidā izteikts pienākums, apspriežoties ar citām ieinteresētajām valstīm, norādīt vietas, kur kuģi var veikt balasta ūdens apmaiņu.  | 7.pants | Saistības tiek izpildītas pilnībā.Par vietām, kur kuģi var veikt balasta ūdens apmaiņu, IMO tiks ziņots, ievadot attiecīgo informāciju GISIS. |
| *Pielikuma C-1. noteikums:*ja tiek izlemts noteikt papildus pasākumus, pienākums ievērot šo pasākumu noteikšanas kārtību un kritērijus. | 5.pants | Saistības tiek izpildītas pilnībā.Par papildus pasākumiem IMO tiks ziņots, ievadot attiecīgo informāciju GISIS. |
| *Pielikuma C-2. noteikums:*pienākums izplatīt noteiktu informāciju jūrniekiem, IMO un iespējami ietekmējamām piekrastes valstīm.  | 11. un 12. pants | Saistības tiek izpildītas daļēji.Pilnīgai saistību izpildei nepieciešams noteikt, kādā veidā tiks izplatīti brīdinājumi jūrniekiem.Ziņošana IMO un piekrastes valstīm tiks veikta, ievadot attiecīgo informāciju GISIS. |
| *Pielikuma D-3. noteikuma 1.punkts:*pienākums apstiprināt tās balasta ūdens pārvaldības sistēmas, kuras nav jāapstiprina IMO.  | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |

|  |  |  |
| --- | --- | --- |
| *Pielikuma D-4. noteikums:*netiešā veidā izteikts pienākums apstiprināt balasta ūdens attīrīšanas perspektīvu tehnoloģiju programmas un izsniegt šādu programmu ietvaros uz kuģiem uzstādīto sistēmu atbilstības apstiprinājumus.  | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
| *Pielikuma E-1. noteikuma 1.punkts:*- pienākums veikt kuģu ar bruto tilpību 400 un vairāk apskates;- netieši izteikts pienākums noteikt intervālus, kādos veicamas attiecīgo kuģu atjaunojošās apskates. | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
| *Pielikuma E-1. noteikuma 2.punkts:*pienākums izstrādāt piemērotus pasākumus kuģiem, uz kuriem neattiecas E-1. noteikuma 1.punkts.  | 4.pants | Saistības tiek izpildītas daļēji.Pilnīgai saistību izpildei nepieciešams izstrādāt attiecīgos piemērotos pasākumus. |
| *Pielikuma E-1. noteikuma 4.punkts:*ja apskašu veikšanai tiek pilnvarotas atzītās organizācijas vai citi apskašu veicēji, pienākums pilnvarojumā ietvert noteiktas darbības. | 10.pants | Saistības tiek izpildītas pilnībā. |
| *Pielikuma E-1. noteikuma 5.punkts:*ja apskašu veikšanai tiek pilnvarotas atzītās organizācijas vai citi apskašu veicēji, pienākums paziņot par to IMO. | 10.pants | Saistības tiek izpildītas pilnībā.Ziņošana IMO tiks veikta, ievadot attiecīgo informāciju GISIS. |
| *Pielikuma E-1. noteikuma 6.punkts:*- ja kuģa karoga valsts uzraudzības ietvaros veiktas apskates laikā tiek konstatēti trūkumi, pienākums nodrošināt, ka tiek veikti atbilstoši trūkumu novēršanas pasākumi;- ja kuģa karoga valsts uzraudzības ietvaros ārvalsts ostā veiktas apskates laikā tiek konstatēti trūkumi, pienākums ziņot par to ostas valsts kompetentām iestādēm;- ja saņemta attiecīga informācija no karoga valsts, pienākums sniegt šīs valsts kompetentajām personām vajadzīgo palīdzību Konvencijas 9.pantā minēto darbību veikšanai Latvijas ostā. | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
| *Pielikuma E-1. noteikuma 7.punkts:*ja karoga valsts uzraudzības ietvaros tiek saņemta informācija par negadījumu, pienākums uzsākt izmeklēšanu, lai noskaidrotu, vai ir nepieciešams veikt kuģa apskati. | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
| *Pielikuma E-1. noteikuma 8.punkts:*pienākums garantēt karoga valsts uzraudzības ietvaros veiktoapskašu pilnīgumu un efektivitāti. | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
| *Pielikuma E-1. noteikuma 10.punkts:*netieši izteikts pienākums karoga valsts uzraudzības ietvaros sniegt atļauju veikt izmaiņas kuģa konstrukcijā, aprīkojumā, palīgierīcēs, iekārtojumā vai materiālos, kas saistīti ar balasta ūdens pārvaldības plānu. | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
| *Pielikuma E-2. noteikums:*- karoga valsts pienākums izdot kuģim sertifikātu; - ostas valsts pienākums atzīt citas Dalībvalsts izdotu sertifikātu. | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
| *Pielikuma E-4. noteikums:*pienākums izsniedzamo sertifikātu sagatavot noteiktā formā. | 10.pants | Saistības tiek izpildītas pilnībā. |
| *Pielikuma E-5. noteikums:*- pienākums noteikt sertifikāta derīguma termiņu;- netieši izteikts pienākums noteiktos apstākļos pagarināt sertifikāta derīguma termiņu;- ja kuģis pāriet zem citas valsts karoga, pienākums pēc iespējas ātrāk nodot jaunajai karoga valstij sertifikātu un apskašu ziņojumu kopijas. | 10.pants | Saistības tiek izpildītas daļēji.Pilnīgai saistību izpildei nepieciešams kuģu karoga valsts uzraudzības mehānismā iekļaut Konvencijā noteikto pienākumu izpildes uzraudzību. |
|  |  |  |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Konvencijā paredzētās saistības nav pretrunā ar jau esošām Latvijas Republikas starptautiskajām saistībām. |
| Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts šo jomu neskar. |
| 2. | Sabiedrības līdzdalība projekta izstrādē |  2017.gada 15.augustā projekts tika publicēts Satiksmes ministrijas tīmekļa vietnē, sadaļā “Sabiedrības līdzdalība”. Tādējādi ikviena ieinteresētā persona varēja izteikt savus priekšlikumus par projektu. Rīgas brīvostas pārvalde, Ventspils brīvostas pārvalde, Liepājas SEZ pārvalde, Latvijas Mazo ostu asociācija un Latvijas Kuģu īpašnieku asociācija, nosūtot tām atbilstošu vēstuli, tika īpaši aicinātas sniegt savus komentārus par sagatavoto projektu. |
| 3. | Sabiedrības līdzdalības rezultāti | Komentāri par projektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Satiksmes ministrija, VARAM, Ārlietu ministrija, Izglītības un zinātnes ministrija, Latvijas Jūras administrācija, Valsts vides dienests, LHEI, Nacionālo bruņoto spēku Jūras spēku Krasta apsardzes dienests un tiesību subjekti, kuru valdījumā ir Konvencijas 3.panta 2.punkta e) apakšpunktā minētie kuģi. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Projekta izpildē iesaistīto institūciju funkcijas nepaplašinās un nesašaurinās, bet visām šīm institūcijām palielinās veicamo uzdevumu apjoms – saskaņā ar likumprojekta 2.-18. pantu. Saistībā ar projekta izpildi papildus cilvēkresursi nav nepieciešami. Nav nepieciešams arī veidot jaunas institūcijas vai likvidēt vai reorganizēt esošās.  |
| 3. | Cita informācija | Nav. |

Satiksmes ministrs U.Augulis

Vīza: valsts sekretārs K.Ozoliņš

22.01.2018. 16:15

4808

A.Logina, 67062133

anete.logina@lja.lv

I.Šmite, 67062175

ieva.smite@lja.lv

1. Skat. piemēram 2014.gada HELCOM Ceļvedi par svešzemju sugām un balasta ūdens apsaimniekošanu Baltijas jūrā, pieejams angļu valodā: <http://www.helcom.fi/Lists/Publications/HELCOM%20Guide%20to%20Alien%20Species%20and%20Ballast%20Water%20Management%20in%20the%20Baltic%20Sea.pdf>. [↑](#footnote-ref-1)
2. AquaNIS, [www.corpi.ku.lt/databases/aquanis](http://www.corpi.ku.lt/databases/aquanis). [↑](#footnote-ref-2)
3. Skat. atskaiti: <http://lhei.lv/attachments/article/114/SocEkonNov%20JSD%20PP_GalaAtskaite_LHEI.pdf> [↑](#footnote-ref-3)